Slovenské národné kolo „Európskeho kvízu o peniazoch“ 2021

Národné finále Európskeho kvízu o peniazoch (European Money Quiz - EMQ) 2021 pre žiakov a študentov vo veku 13 – 15 rokov sa uskutočnilo v piatok 25. marca 2021 naživo a online prostredníctvom [YouTube](https://www.youtube.com/watch?v=6oGiZmIgBbI) platformy Kahoot!.  V národnom finále nezápolili tímy v prostredí škôl, ale svoje vedomosti z finančnej gramotnosti a zároveň aj rýchlosť si vyskúšalo **758 jednotlivcov** zo 116 škôl. V minulom ročníku sa zapojilo 148 jednotlivcov, a tak môžeme skonštatovať, že finále 2021 bolo rekordné.

Poradie najúspešnejších žiakov:

1. **miesto: Veronika Makelová, 9.B, ZŠ Mudroňova 83, Bratislava**
2. **miesto: Valentín Mazúr, 9. D, ZŠ Okružná 17, Michalovce**

**3.   miesto: Max Marek, 9. C, Základná škola Pavla Marcelyho, Drieňová 16, Bratislava**
V národnom kole EMQ 2021 odpovedali žiaci na 15 otázok z rôznych oblastí finančnej gramotnosti: sporenie, osobný rozpočet, pôžičky a úvery, mzdy, ochrana spotrebiteľa či digitálna bezpečnosť.

Na základe analýzy odpovedí účastníkov môžeme skonštatovať:

* V priemere žiaci odpovedali **správne na 57,43 % otázok**, čo je mierny nárast oproti roku 2020. Stále je to však prepad v porovnaní s rokom 2019, kedy bola priemerná úspešnosť 77,50 %. V danom roku boli zapojené tímy, nie jednotlivci a vyzerá to tak, že **sila tímu viedla k lepším výsledkom.**
* Najviac správnych odpovedí bolo na otázky **aplikačného charakteru**.
* **Najúspešnejší boli žiaci** práve pri odpovediach na otázky: „Ktoré výdavky by si mal podľa priorít obmedziť?“ a „Práve si urobil on-line nákup, ktorý si si rozmyslel. Čo môžeš urobiť?“, správnosť odpovedí dosiahla **84,17 %** v oboch prípadoch.
* Podobne vysokú úspešnosť mali aj odpovede na otázky **ohľadom digitálnej bezpečnosti, a to** **78,89 %.**
* Pri otázkach zameraných **na výpočty s percentami**, najmä ohľadom výšky nasporenej sumy či potrebnej dĺžky šetrenia na dosiahnutie cieľovej sumy sa percento úspešnosti pohybovalo v priemere **na úrovni 37,66 %.**
* **Najväčšie problémy boli s otázkami ohľadom DPH (28,63 %)**, výpočtu času, za aký si budú môcť kúpiť notebook pri určitej odkladnej sume mesačne (31,79 %), či identifikovaní toho, že aj kreditná karta je vlastne forma dlhu (28,63 %). Posledné menované naznačuje, že je potrebné vzdelávať aj v tejto oblasti, **aby nedochádzalo k zbytočnému zadlžovaniu sa mladých ľudí** – kreditná karta je forma úveru, ktorý treba splatiť, ide teda o dlh.